C 132/84
DA
Den Europæiske Unions Tidende
24.3.2022
Onsdag den 6. oktober 2021
sikkerhedspolitik, som skal ledes af Unionens højtstående repræsentant for udenrigsanliggender og sikkerhedspolitik og USA's udenrigsminister og understøttes af regelmæssige kontakter mellem politiske direktører; opfordrer til stærkt EU-lederskab og en effektiv koordinering med USA for at gå imod initiativer, der sigter mod at ændre grænser, og tilsvarende subnationale initiativer til at forstærke etniske skillelinjer og etnisk udskilning, samt i spørgsmålet om kinesiske investeringer og finansiering i hele regionen og indvirkningen heraf på den demokratiske regeringsførelse og miljøet; fremhæver betydningen af tæt samarbejde og koordinering mellem EU og USA om bekæmpelse af state capture, korruption, organiseret kriminalitet, udenlandsk indblanding og angreb på mediefriheden og om fremme af retsstatsprincippet, dybtgående reformer, gode naboskabsforbindelser og forsoning samt målet om euro-atlantisk integration; fremhæver EU's førende rolle i processen med normalisering af forbindelserne mellem Serbien og Kosovo;
93. understreger den fælles interesse i at støtte langsigtet, holdbar fred, stabilitet, sikkerhed, modstandsdygtighed, demokrati og respekt for menneskerettighederne i Sydkaukasus; glæder sig over USA's engagement i regionen i samarbejde med EU, bl.a. gennem mekanismer såsom OSCE's Minskgruppe;
94. opfordrer EU og USA til i fælleskab at gøre noget ved de vedvarende og voksende trusler mod beskyttelsen og bevarelsen af kulturarv, herunder smugling af kulturgenstande, navnlig i konfliktområder; opfordrer indtrængende til, at de påbegynder en strategi, der omfatter solide offentlige oplysningskampagner, universel fordømmelse af ulovlig handel med antikviteter uden oprindelsesoplysninger, indførelse af en fælles adfærdskodeks for beskyttelse af steder af kulturel interesse, fremme af øget samarbejde mellem forskellige retshåndhævende myndigheder, som indbefatter øjeblikkelig udveksling af oplysninger mellem nationale efterretningstjenester, og øget samarbejde mellem retshåndhævende myndigheder og kunstog arkæologiverdenen;
95. bemærker, at Kinas økonomiske indflydelse, geopolitiske magt og forskellige former for kinesisk magtprojektion samt militære styrke har bragt landets autoritære styreform i konflikt med vestlige styreformer, som er baseret på liberale demokratiske værdier; minder om Kinas øgede tilstedeværelse på den internationale scene og i Europa gennem dets »ét bælte, én vej«-initiativ og dets aktiviteter i cyberspace, i de arktiske regioner og i Afrika; understreger i denne forbindelse, at Kina er blevet en systemisk rival og konkurrent, men at det også bør være en vigtig partner i håndteringen af mange globale problemer; er overbevist om, at en fælles transatlantisk tilgang til dialog med Kina er den bedste måde at sikre fredelige, bæredygtige og gensidigt fordelagtige langsigtede forbindelser med Kina på; glæder sig i denne forbindelse over den nylige relancering af en omfattende strategisk dialog på højt plan mellem EU og USA om Kina og mener, at denne bør tilvejebringe en central mekanisme til fremme af vores interesser og håndtering af vores forskelle og undersøge mulighederne for et samarbejde mellem EU og USA med Folkerepublikken Kina inden for multilaterale rammer om fælles og globale udfordringer såsom klimaforandringer, sundhedsrelaterede risici, respekt for menneskerettighederne, cyberspace, våben­ kontrol, ikkespredning og nye disruptive teknologier; understreger, at der er behov for en stærk parlamentarisk dimension i denne dialog; opfordrer til, at der udvikles en bred vifte af politikinstrumenter, og at der, hvor det er muligt, stræbes efter transatlantiske synergier med hensyn til håndteringen af Kina; understreger i denne forbindelse, at EU og USA deler meget alvorlige bekymringer over systematiske krænkelser af menneskerettighederne i Kina, navnlig for så vidt angår uygurbefolkningen; er af den faste overbevisning, at forbindelserne med Folkerepublikken Kina, både bilaterale og andre, altid skal omfatte beskyttelse og fremme af fælles demokratiske værdier, og at enhver multilateral dagsorden skal have princippet om fuld overholdelse af folkeretten og beskyttelse af menneskerettighederne i centrum;
96. understreger, at det er nødvendigt at undersøge områder med konvergens, muligt samarbejde og bedre koordinering og konsultation mellem USA og EU om Kina for at undgå transatlantiske spændinger, som dem der fulgte i kølvandet på vedtagelsen af den trilaterale sikkerhedsaftale mellem USA, Det Forenede Kongerige og Australien, kendt som AUKUS, uden at de allierede i EU blev hørt, navnlig med hensyn til beskyttelse af menneskerettigheder og mindretalsrettigheder og nedtrapning af spændingerne i Det Syd- og Østkinesiske Hav, Hongkong og på tværs af Taiwanstrædet; understreger relevansen af UNCLOS som retsgrundlag for konfliktløsning; gentager sin opbakning til fælles konnektivitetsinitiativer, også inden for rammerne af EU's nyligt bebudede »Global Gateway«-strategi;
97. glæder sig over de nylige fremskridt med EU's strategi for Indo-Stillehavs-regionen; opfordrer til en hurtig og omfattende gennemførelse heraf, da det er i EU's interesse og vil fremme dets værdier, og fremhæver relevansen af denne geostrategiske region, som er hjemsted for fælles transatlantiske demokratiske venner og partnere som Japan, Sydkorea, Australien og New Zealand og for Taiwan, og opfordrer til et styrket partnerskab mellem EU og USA og koordinering vedrørende Indo-Stillehavsområdet; minder om betydningen af at fremme strategiske forbindelser med ASEAN-medlem­ merne og med Stillehavsøernes Forum (PIF);